Извор (област Бургас)
Извор е село в Югоизточна България, което се намира в община Бургас, област Бургас. До 1899 г. името на селото е Кайнарджа.

География 
Село Извор се намира на около 17 км южно от центъра на Бургас, на 13 км от морето, на 32 км от летището. Селото е близо до град Бургас и маршрутите към Странджа планина и Черно море. Населено е както със семейства от България, така и с хора от Франция, Великобритания и други държави. Надморската височина се мени от 22 м на моста над реката до 71 м в най-високата част на селото — югозападния край. В непосредствена близост до сео Извор се намира резерватът „Дъбрава“. Това е името и на реката, която минава край селото (известна още като Изворска река) и се влива в езерото Мандра. От северната и южната страна на селото има два язовира, построени през втората половина на XX век. От речната тераса се добива питейна вода за селото и за пристанището. Селото разполага с редовен общински транспорт — автобусна линия № 18. Има високоскоростна връзка към Интернет и отличен обхват на мобилните телефони. От с. Извор през с. Ново Паничарево се достига до градовете Приморско, Китен, Царево, и Ахтопол. Липсата на престъпност, доброто местоположение в близост до Созопол, Бургас, Приморско и др., наличието на детска градина, добрата инфраструктура и търговската мрежа правят с. Извор предпочитано място за млади семейства.

Население

История 
По време на турското иго селото се е казвало Кайнарджа (сега друго село в България носи това име). Името "Извор" произхожда от факта, че преди години в селото се е намирал единственият водоизточник в околността. Съвременният водоизточник на селото поддържа постоянно равнище на водата, независимо от атмосферните условия.

Хората се изхранват с отглеждането на земеделски култури и животни. Някои от по-младото поколение са се насочили към развитието на собствен бизнес. С тяхна подкрепа преди три години е издадена и книга за с. Извор.

След референдум, проведен на 23 август 2009 г., жителите на село Извор избират да преминат от община Созопол към община Бургас. Селото е присъединено към Бургаската област с Указ № 121 от 10 май 2010 г. на тогавашния президент на Република България — Георги Първанов.

Културни и природни забележителности 
Село Извор има два язовира, река (Дъбрава) и гора. На един-два километра от селото започват горите на Странджа планина.

До края на 80те годидини с цел опазване на природата е забранен строежът на вили в селото.

В с. Извор се намира църквата „Света Троица“, построена през 1886 г., понастоящем обявена за паметник на културата. От двете ѝ страни са разположени паметните плочи на загиналите през Балканската война. През 2007 г. е започнато реставрирането на църквата.

По време на въстанията, в къщата на Рафаил Мойсеев (срещу кметството на селото) са се укривали оръжия и много български борци за свобода. Един от тях е Георги Кондолов — първият войвода на Илинденско-Преображенското въстание.

През 2007 г. в двора на читалището е открита, лично от президента Георги Първанов, паметна плоча и паметник на Христо Халачев — участник в Илинденско-Преображенското въстание.

Инициативата за поставянето на паметника принадлежи на местното Тракийско дружество, което носи името на Халачев. Според историческите данни той е ръководил така наречения Кладарски участък в битките по време на Илинденско-Преображенското въстание. Роден е през 1879 г., но по отношение на родното му място има противоречиви данни — сочат се както с. Извор, така и село в община Малко Търново. Сигурно е обаче, че след потушаването на въстанието Халачев се установява в с. Извор, където се задомява и му се раждат деца. Войводата умира през 1952 година, погребан е в местното гробище.

Паметната плоча на Христо Халачев, дело на Вълко Кидеров от град Бургас, може да се види пред читалището в селото. Отделно е монтирана възпоменателна плоча с името на войводата в гробището, на мястото, където е погребан.

Редовни събития 
 24 май — панаир на селото;
 20 юли — празник на параклиса „Св. пророк Илия“.

Личности 
 Георги Стоилов Николов — спортист; печели първо място по свободна борба на международен турнир през 1979 г. в Русия.
 Стефан Иванов — спортист (борец); роден на 28.02.1957 г. в с. Извор, Бургаско.
 Кирил Димитров — спортист; печели първо място по свободна борба в на международен турнир през 1980 г. в Чехия.
 Георги Зайчев — балкански шампион по свободна борба.
 Ивана Димитрова — седемкратна републиканска шампионка по свободна борба; участва на европейски и световни първенства: дъщеря на Кирил Димитров.

 Починали в Извор
 Никола Стойков Попов (1866 – ?) — български свещеник, революционер и учител.

Кухня 
Сочните изворски дини са прочути не само в селото, но и по цялото Черноморие.

Традиционните български гозби се приготвят със свежи продукти от собствените градини. Набляга се на здравословния начин на живот и употребата на полезни подправки като чесъна и самардалата (вид растение, по вкус наподобява чесъна).

Странджанското дядо е вид български традиционен колбас с неповторим вкус. Приготвя се от специално подбрани видове нетлъсти меса. Подхожда на всички видове тежки български вина. На особена почит е и домашната ракия. 

В околностите се отглеждат т.нар. „щастливи“ прасета. Хранят се с множество гъби, треви и корени на диворастящи растения. 

Земята на с. Извор е чернозем, напояван от подземна река, поради което дава изобилна реколта. Речната и черноморската риба, вкл. изворският шаран плакия, присъстват на всяка маса. Традиционни гозби са заешкото месо със зеленчуци и свинските мръвки, приготвени по домашна рецепта.

Източници 

Села в област Бургас
Населени места в община Бургас